Puolustusvoimat myöntää IS:lle: taisteluharjoitus lähti lapasesta – sarjatuliase lauloi Espoossa keskellä yötä

Puolustusvoimat myöntää, että harjoituksessa on ammuttu yöllä vielä puoli yhden aikaan eli liian myöhään, sillä ampumisen piti loppua illalla kello 22.

Kaartin Jääkärirykmentin harjoitukset herättivät väkeä Espoossa sunnuntain ja maanantain välisenä yönä.

– Vaimoni heräsi noin kello puoli yksi yöllä sarjatuliaseen ääneen. Hän herätti minut, ja myöhemmin kuulimme molemmat uudelleen sarjatuliaseella ampumisen ääntä, Espoon Tillinmäessä paritalossa asuva mies kertoo Ilta-Sanomille.

Pariskunta ei jäänyt ihmettelemään yöllistä tapausta, vaan alkoi selvittää äänen syytä.

– Muistin illalla lenkiltä tullessani nähneeni siviilijeepissä ensin maastopukuisia miehiä ja myöhemmin myös armeijan auton, joten yhdistin asian siten, että kyse on Puolustusvoimien harjoituksesta. Soitin Kaartin Jääkärirykmenttiin, ja sieltä kerrottiin, että he olivat todella ampuneet yöllä ”sovitun vastaisesti”, mies kertoo.

IS selvitti Kaartin Jääkärirykmentistä, mitä Espoon harjoituksessa tapahtui.

Onko teille tullut valituksia harjoituksen aiheuttamasta melusta?

– Harjoituksesta koskevassa tiedotteessa kerrottiin, että Puolustusvoimat harjoittelee Espoossa, Helsingissä, Kauniaisissa, Tuusulassa ja Vantaalla 22.5.–29.5. klo 7–22. Meille on tullut palautetta melusta jonkin verran, Kaartin Jääkärirykmentin tiedottaja Tiina Möttönen kertoo Ilta-Sanomille.

Mitä harjoituksessa oikein on tapahtunut?

– Harjoituksessa tapahtui virhearviointi. Selvityksissämme on käynyt ilmi, että harjoituksessa on ammuttu yöllä vielä puoli yhden aikaan eli liian myöhään, Kaartin Jääkärirykmentin tiedottaja Tiina Möttönen myöntää Ilta-Sanomille.

– Melu johtui rynnäkkökiväärillä sarjatulella ampumisesta, Sapeli 1 -taisteluharjoituksen johtaja, Kaartin jääkärirykmentin apulaiskomentaja, eversti Rainer Kuosmanen kertoo Ilta-Sanomille.

Harjoitushan jatkuu vielä. Onko tästä otettu opiksi?

– Asia on käyty läpi, ja virhearvioinnista on otettu opiksi, eikä vastaavaa tapahdu, Möttönen korostaa.

Puolustusvoimat antoi 22. toukokuuta alkaneesta harjoituksesta melutiedotteen. Harjoitus päättyy tiistaina 29. toukokuuta.